CELEX: 52022PC0113
Language: bg
Date: 2022-03-17
Title: Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за изменение на Регламент (ЕС) 2016/1628, за да се удължи срокът на правомощието на Комисията за приемане на делегирани актове

ЕВРОПЕЙСКА КОМИСИЯ
            Брюксел, 17.3.2022
            COM(2022) 113 final
            2022/0080(COD)
            
            Предложение за
            РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            за изменение на Регламент (ЕС) 2016/1628, за да се удължи срокът на правомощието на Комисията за приемане на делегирани актове
            (текст от значение за ЕИП)
            
               
         
         
            
               ОБЯСНИТЕЛЕН МЕМОРАНДУМ
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               С Регламент (ЕС) 2016/1628 бяха ограничени всички правомощия на Комисията да приема делегирани актове за срок от пет години, който изтече на 6 октомври 2021 г. Тъй като е необходимо постоянно да се актуализират елементи от актовете за одобряване на типа с оглед на техническия прогрес или да се въвеждат други изменения в съответствие с правомощията, с проекта на предложението се изменя член 55, параграф 2 от Регламент (ЕС) № 2016/1628, за да се оправомощи Комисията за още пет години с възможност за мълчаливо подновяване.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 114 от Договора за функционирането на Европейския съюз.
               
            
            
               •Субсидиарност (при неизключителна компетентност) 
            
            
               
                  Принципът на субсидиарност се прилага, тъй като предложението не попада в изключителната компетентност на Съюза.
               
               
                  Тъй като предложението включва изменения в съществуващото законодателство на ЕС, само той може ефективно да реши тези въпроси. Освен това целите на политиката не може да се осъществят в достатъчна степен от държавите членки. Намесата на Европейския съюз е нужна, за да се избегне създаването на пречки пред единния пазар в сферата на двигателите за извънпътната подвижна техника, както и поради транснационалния характер на замърсяването на въздуха. 
               
               
                  Поради това предложението е в съответствие с принципа на субсидиарност.
               
            
            
               •Пропорционалност
            
            
               
                  Предложението е в съответствие с принципа на пропорционалност, тъй като не надхвърля необходимото за осигуряване на доброто функциониране на вътрешния пазар, като същевременно гарантира високо ниво на обществена безопасност и опазване на околната среда. 
               
            
            
               •Избор на инструмент
            
            
               
                  Регламент за изменение на регламент.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               Към настоящото предложение не е приложена оценка на въздействието поради факта, че такава вече беше извършена за Регламент (ЕС) 2016/1628. С настоящото предложение не се внасят изменения по същество в посочения регламент, нито се налагат нови задължения на засегнатите страни. С него се цели разширяване на правомощията на Комисията за актуализиране на някои елементи в съответствие с техническия прогрес и за въвеждане на други изменения в съответствие с правомощията.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма въздействие върху бюджета на институциите на ЕС. 
            
         
         
            
               2022/0080 (COD)
            
            
               Предложение за
            
            
               РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА
            
            
               за изменение на Регламент (ЕС) 2016/1628, за да се удължи срокът на правомощието на Комисията за приемане на делегирани актове
            
            
               (текст от значение за ЕИП)
            
            
               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
            
            
               като взеха предвид Договора за функционирането на Европейския съюз, и по-специално член 114 от него,
            
            
               като взеха предвид предложението на Европейската комисия,
            
            
               след предаване на проекта на законодателния акт на националните парламенти,
            
            
               като взеха предвид становището на Европейския икономически и социален комитет
                  1
               , 
            
            
               в съответствие с обикновената законодателна процедура,
            
            
               като имат предвид, че:
            
            
               (1)С Регламент (ЕС) 2016/1628 на Европейския парламент и на Съвета
                  2
                се установяват основните разпоредби за емисиите на газообразни и прахови замърсители и за одобряването на типа на двигателите с вътрешно горене за извънпътната подвижна техника и се предоставя на Комисията правомощието да определя техническите спецификации в делегирани актове и актове за изпълнение. С член 55, параграф 2 от посочения регламент това правомощие се делегира на Комисията за ограничен срок от пет години, който изтече на 6 октомври 2021 г. Тъй като е необходимо да се актуализират елементи от законодателството за одобряване на типа или да се въвеждат други изменения в съответствие с правомощията, включително делегиран акт, с който се определят изисквания за наблюдение при експлоатация за двигателите с вътрешно горене, монтирани в извънпътна подвижна техника, срокът на правомощието на Комисията да приема делегирани актове следва се удължи с възможност за допълнително последващо удължаване.
            
            
               (2)Поради това Регламент (ЕС) 2016/1628 следва да бъде съответно изменен,
            
            
               ПРИЕХА НАСТОЯЩИЯ РЕГЛАМЕНТ:
            
            
               Член 1
            
            
               В член 55 от Регламент (ЕС) 2016/1628 параграф 2 се заменя със следното: 
            
            
               „2. Правомощието да приема делегирани актове, посочено в член 19, параграф 2, член 24, параграф 11, член 25, параграф 4, член 26, параграф 6, член 34, параграф 9, член 42, параграф 4, член 43, параграф 5 и член 48, се предоставя на Комисията за срок от десет години, считано от 6 октомври 2016 г. Комисията изготвя доклад относно делегирането на правомощието не по-късно от 6 януари 2026 г. и девет месеца преди края на всеки следващ петгодишен период. Делегирането на правомощието се продължава мълчаливо за срокове от пет години, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.“
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на […] година.
            
            
               
                  За Европейския парламент
                        За Съвета
               
               
                  Председател
                        Председател
               
            
         
         
            
                  
                     (1)
                  
                        OВ C , , стр. .
               
               
                  
                     (2)
                  
                        Регламент (ЕС) 2016/1628 на Европейския парламент и на Съвета от 14 септември 2016 г. относно изискванията за граничните стойности на емисиите на газообразни и прахови замърсители и за одобряването на типа на двигателите с вътрешно горене за извънпътна подвижна техника, за изменение на регламенти (ЕС) № 1024/2012 и (ЕС) № 167/2013 и за изменение и отмяна на Директива 97/68/ЕО (ОВ L 252, 16.9.2016 г., стр. 53).